b'\n_START_ARTICLE_\nAfrodiziakas\n_START_PARAGRAPH_\nAfrodiziakai \xe2\x80\x93 senov\xc4\x97s graik\xc5\xb3 gro\xc5\xbeio ir meil\xc4\x97s deiv\xc4\x97s Afrodit\xc4\x97s vardu pavadintos \xc4\xafvairios augalin\xc4\x97s ir gyv\xc5\xabnin\xc4\x97s kilm\xc4\x97s med\xc5\xbeiagos, skatinan\xc4\x8dios lytin\xc4\xaf potrauk\xc4\xaf ir aktyvum\xc4\x85, potencij\xc4\x85. Kartais afrodiziakais vadinami apskritai lytiniai dirgikliai, \xc4\xafskaitant ir erotines nuotraukas, knygas, filmus.\n_START_SECTION_\nMokslinis pagrindas\n_START_PARAGRAPH_\nDabartinis mokslas dar n\xc4\x97ra ai\xc5\xa1kiai \xc4\xafrod\xc4\x99s, kad vieni ar kiti tariami afrodiziakai i\xc5\xa1 tikr\xc5\xb3j\xc5\xb3 turi poveik\xc4\xaf, skatinant\xc4\xaf lytin\xc4\xaf potrauk\xc4\xaf ir potencij\xc4\x85. Galimas dalykas, kad afrodiziakai turi placebo poveik\xc4\xaf \xe2\x80\x93 jie veikia d\xc4\x97l to, kad \xc5\xbemogus yra \xc4\xafsitikin\xc4\x99s. I\xc5\xa1 vaistini\xc5\xb3 med\xc5\xbeiag\xc5\xb3 pa\xc5\xbeym\xc4\x97tina, kad lytiniai hormonai ir kai kurie psichostimuliatoriai turi \xc4\xaftakos lytiniam potraukiui ir aktyvumui. Saikingai vartojamas alkoholis irgi turi skatinam\xc4\x85j\xc4\xaf poveik\xc4\xaf, per didel\xc4\x97s doz\xc4\x97s lytin\xc4\xaf potrauk\xc4\xaf slopina, o nuolatinis vartojimas gali sukelti impotencij\xc4\x85. Pana\xc5\xa1iai yra su narkotikais, tik reikalingos ma\xc5\xbeesn\xc4\x97s doz\xc4\x97s, o neigiamos pasekm\xc4\x97s b\xc5\xabna didesn\xc4\x97s._NEWLINE_Alkaloidai, gaunami i\xc5\xa1 augal\xc5\xb3 (johimbinas i\xc5\xa1 Afrikoje augan\xc4\x8dio johimbo med\xc5\xbeio \xc5\xbeiev\xc4\x97s) ir strichninas i\xc5\xa1 Indijoje augan\xc4\x8dio \xc4\x8din\xc4\x8dibero s\xc4\x97kl\xc5\xb3), taip pat turi real\xc5\xb3 afrodiziakin\xc4\xaf poveik\xc4\xaf, kadangi tiesiogiai veikia erekcijos ir ejakuliacijos nervinius centrus.'